KIRJALLINEN KYSYMYS E-1795/01

esittäjä(t): Michael Gahler (PPE-DE) komissiolle

(19. kesäkuuta 2001)

Aihe: EU:n laajentuminen: merkittäviä vaikutuksia ehdokasvaltioiden kunnallisiin ja alueellisiin viranomaisiin täytäntöönpano- ja valvontaeliminä uusien hallintorakenteiden ja -kapasiteetin tarve

Komissio vahvistaa vuosittaisessa seurantakertomuksessa, että EU-säädösten täytäntöönpano on puutteellista kaikissa ehdokasvaltioissa. Kritiikki kohdistuu ennen kaikkea paikallisiin ja alueellisiin rakenteisiin. Myös kansallisten viranomaisten absorptiokyvystä näyttää samalla tulevan yhä suurempi ongelma. Euroopan parlamentti, alueiden komitea ja kansalliset kaupunkiverkot ovat jo kiinnittäneet huomiota tähän ongelmaan. On tehty mm. LRPP-aloite (Local and Regional Partnership Program), jolla mm. kumppanuuksien avulla halutaan edistää EU-säädösten täytäntöönpanoa paikan päällä myös alemmalla kuin kansallisella tasolla.

1. Mitkä vaikeudet ovat komission mielestä syynä siihen, että ehdokasvaltioissa toteutetaan vain yksittäisiä alueellisia ja paikallisia toimia, vaikka vuodelta 1999 peräisin olevissa Phare-ohjelman täytäntöönpanosäännöissä nimenomaan määrätään alueellisten instituutioiden kehittämisestä?

2. Onko komissio samaa mieltä siitä, että sen nykyiset aloitteet ja välineet (kumppanuudet, uusi Twinning Light, Interreg IIIc, ISPA ja Sapard) eivät riitä ehdokasvaltioiden kunnallisissa ja alueellisissa rakenteissa nykyisin ilmenevien puutteiden poistamiseen. Miten komissio aikoo vahvistaa EU-säädösten täytäntöönpanoon tarvittavaa ehdokasvaltioiden kunnallista kapasiteettia?

3. Tunnustaako komissio, että ehdokasvaltioiden kunnallisten ja alueellisten viranomaisten lähimpiä ja edullisimpia tietolähteitä olisivat vastaavat viranomaiset EU:ssa? Miksi komissio ei aktiivisesti tue tällaisia kumppanuuksia jo olemassa olevissa budjettikohdissa, kuten Euroopan parlamentti Brokin mietinnön (A5-0250/2000) 106 kohdassa jo on vaatinut?

Günter Verheugenin komission puolesta antama vastaus

(3. syyskuuta 2001)

Ehdokasmaiden alueellisilla ja paikallisilla viranomaisilla voi olla keskeinen rooli yhteisön säännöstön käyttöönotossa ja täytäntöönpanossa kyseisten maiden rakenteista riippuen. Vaikka pääpanoksen alueellisten ja paikallisten rakenteiden luomiseksi ja kehittämiseksi onkin tultava ehdokasvaltioista, kaikkiin kansallisiin Phare-ohjelmiin kuuluu instituutioiden kehittämiseen tähtääviä toimenpiteitä, erityisesti kummitoiminnan muodossa, ja taloudelliseen ja sosiaaliseen yhteenkuuluvuuteen tähtäävien investointien tukeminen Phare-ohjelman 13. lokakuuta 1999 annettujen suuntaviivojen(1) mukaisesti. Raja-alueilla alueelliset ja paikalliset viranomaiset ovat aktiivisesti mukana Phare-ohjelman rajat ylittävään yhteistyöhön liittyvien projektien suunnittelussa ja toteuttamisessa.

Koska Phare-ohjelma liikkuu rakennerahastojen suuntaan, hajautettu hallinto mukaan luettuna, ja kummitoiminnasta on tullut joustavampaa ja se ottaa huomioon alueellisten ja paikallisten viranomaisten tarpeita heijastelevia lyhyemmän aikavälin toimeksiantoja, oletetaan, että tällainen viranomaisten mukaantulo Phare-ohjelmiin tulee kasvamaan.

Muut kaksi liittymistä valmistelevaa tukimuotoa Sapard ja ISPA kasvattavat myös omalta osaltaan kapasiteettia paikallisella ja alueellisella tasolla. ISPA:n puitteissa tarjotaan asiantuntija-apua tuen saajille, paikalliset instituutiot mukaan luettuina, niiden hallinnollisten valmiuksien kasvattamiseksi, jotta ne kykenisivät hallinnoimaan hankkeita liikenteen ja ympäristön aloilla, työnohjaus ja varainhoitoa koskeva ja muu valvonta mukaan luettuina. Asiantuntija-avulla edistetään myös valmisteluja liittymisen jälkeen käytössä olevien yhteisön alueellisen kehityksen tukien hallinnoimiseksi. Maatalouteen ja maaseudun kehittämiseen suunnatut Sapard-ohjelmat, joissa hallinnon tulee olla täysin hajautettu ja joita koskee jäsenvaltioihin sovellettavien kaltaiset säännöt, saattavat myös lisätä alueellisten ja paikallisten viranomaisten tietoja yhteisön lainsäädännön tietyistä aspekteista ja parantaa niiden ymmärtämistä, eritoten yhteisön maatalouspolitiikkaan liittyen, sekä auttaa hallinnollisten rakenteiden valmistelussa unioniin liittymistä silmällä pitäen.

Komissio tarjoaa siis monenlaisia liittymisen valmisteluun käytettäviä työkaluja, jotka tukevat ehdokasmaiden omia pyrkimyksiä kapasiteetin nostamiseksi alueellisella ja paikallisella tasolla. Lopuksi todettakoon, että komission raja-alueista 25. heinäkuuta 2001 antamassa tiedonannossa puitteissa suunnitellaan Phare CBC-ohjelmasta annettavan rahoitusta Interreg IIIC -ohjelmien yhteisrahoittamiseksi näiden tarkoituksena on mahdollistaa jäsenvaltioiden ja ehdokasmaiden alueellisten ja paikallisten viranomaisten verkostoituminen ja tiedonvaihto parhaasta käytännöstä vuoden 2002 aikana.

(1) SEC(1999) 1596 lopullinen.